
ROMÂNIA

JUDEȚUL TIMIȘ

MUNICIPIUL TIMIȘOARA

PRIMAR

COMPARTIMENTUL GUVERNANȚA CORPORATIVĂ

NR. SC2021-17697/24.06.2021

_______________________________________________________________________Bd. C.D. Loga nr. 1, Timişoara, tel: +40 256 – 408.300, e-mail:cabinetprimar@primariatm.ro
RAPORT DE SPECIALITATE

privind declanșarea procedurii de selecție pentru ocuparea postului vacant din cadrul Consiliului de Administrație la Societatea de Transport Public Timișoara SA

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind declanșarea procedurii de selecție pentru ocuparea postului vacant din cadrul Consiliului de Administrație la Societatea de Transport Public Timișoara SA;

Având în vedere Hotărârea Consiliului Local al Municipiului Timişoara nr. 99/20.09.2016 privind  guvernanţa corporativă a societăţilor comerciale la care Consiliul Local al Municipiului Timişoara este acţionar unic, majoritar sau la care deţine controlul;
Având în vedere Scrisoarea de aşteptări în procesul de recrutare pentru poziţia de membru în Consiliul de Administraţie aprobată prin Hotărârea Consiliului Local nr. 105/23.02.2018 privind declanşarea procedurii de selecţie a membrilor Consiliului de Administraţie la S.C. Societatea de Transport Public Timişoara S.A.
Având în vedere Hotărârea Consiliului Local al Municipiului Timişoara nr. 149/03.04.2018 privind aprobarea Planului de selecţie – componenta integrală şi  a Profilului personalizat al Consiliului de Administraţie pentru Societatea de Transport Public Timişoara S.A, cu modificările și completările ulterioare;

Având în vedere Raportul final nr. 12070/04.06.2021 al Comisiei de selecție a membrilor consiliilor de administrație, constitute prin Hotărârea Consiliului Local al Municipiului Timișoara nr. 64/2021;

Luând în considerare faptul că în urma demarării procedurilor de selecție (HCL nr. 82/2020 si HCL nr. 38/2021) nu a fost ocupat postul vacant din cadrul Consiliului de Administrație al Societății de Transport Public Timișoara, este necesară  declanșarea unei noi proceduri de selecție în conformitate cu prevederile art. 64 ind. 4 din OUG nr. 109/2011 privind guvernanța corporativă a întreprinderilor publice.
Facem următoarele precizări: 


În conformitate cu prevederile art. 3 pct.-ul 2 lit. b) din O.U.G. nr.  109/2011 privind guvernanţa corporativă a întreprinderilor publice, autoritatea publică tutelară are competenţa de a propune, în numele unităţii administrativ-teritoriale, candidaţi pentru funcţiile de membri ai consiliului de administraţie.

Declanşarea procedurii de selecţie a membrilor consiliilor de administraţie se realizează, în conformitate cu prevederile art. 3 din Anexa nr. 1 a HG nr. 722/2016 pentru aprobarea Normelor metodologice de aplicare a unor prevederi din OUG nr. 109/2011 privind guvernanţa corporativă a întreprinderilor publice, la data la care autoritatea publică tutelară emite actul administrativ în acest sens.
În conformitate cu dispoziţiile art. 29 alin. (3) şi alin. (5) din OUG nr. 109/2011 privind guvernanţa corporativă a întreprinderilor publice, în cazul în care autoritatea publică tutelară propune candidaţi pentru funcţiile de membri ai consiliului de administraţie, aceste propuneri sunt făcute în baza unei selecţii prealabile efectuate de o comisie formată din specialişti în recrutarea resurselor umane împreună cu un expert independent ale cărui servicii sunt contractate de autoritatea publică tutelară, în acest caz, suportând costurile procedurii de selecţie.
Conform art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor şi serviciilor publice de interes local şi ale societăţilor comerciale şi regiilor autonome de interes local.

Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.

Având în vedere cele prezentate mai sus, propunem:

Autoritatea publică tutelară aprobă declanșarea unei noi proceduri de selecție pentru ocuparea postului vacant din Consiliul de Administrație la Societatea de Transport Public Timișoara SA. în conformitate cu hotărârile consiliului local aprobate în acest sens și cu normele de guvernanță corporativă.
Calendarul recrutării și selecției constituie anexă la prezentul raport.

Autoritatea publică tutelară, prin Consiliul Local al Municipiului Timişoara, va propune candidaţi pentru funcţia vacantă din cadrul Consiliului de Administraţie la Societatea de Transport Public Timișoara SA, propuneri făcute în baza unei selecţii efectuate de către expertul independent contractat şi de către comisia de selecţie constituită în acest sens.
Anunţul privind selecţia membrilor în consiliul de administraţie se publică în cel puțin două ziare economice și/sau financiare cu largă răspândire, prin grija Primarului Municipiului Timişoara.

Sursa de finanţare este asigurată din bugetul local pe anul 2021 la Capitolul 51.02. “ Autorităţi executive”.

Având în vedere prevederile legale expuse în prezentul raport, apreciem că Proiectul de hotărâre privind declanșarea procedurii de selecție pentru ocuparea postului vacant din cadrul Consiliului de Administrație la Societatea de Transport Public Timișoara SA, îndeplinește condițiile pentru a fi supus dezbaterii și aprobării plenului consiliului local.
Consilier,

LAZĂR VIOLETA

